
1. UVOD

Pčelarstvo je u Republici Hrvatskoj tradicionalna poljoprivredna grana i ima veliki gospodarski značaj. U Republici Hrvatskoj se do danas održala autohtona pasmina pod nazivom siva pčela (Apis mellifera carnica). 

Medonosne pčele su najbrojnija vrsta udomaćenog oprašivača koje značajno doprinose gospodarstvu oprašivanjem poljoprivrednih usjeva. Oprašivanjem sudjeluju u stvaranju dodane vrijednosti u biljnoj proizvodnji te su tako ključne u pojedinim segmentima biljne proizvodnje. Jednako je značajna i njihova uloga u oprašivanju samoniklog bilja, čime pridonose očuvanju ukupne bioraznolikosti. Uloga pčela u ekosustavu je značajna i stoga što se brojnost drugih prirodnih oprašivača smanjuje nestajanjem njihovih staništa intenziviranjem poljoprivrede, kao i uslijed primjene različitih sredstava za zaštitu bilja. Uloga i značaj pčelarstva su ogromni u cjelokupnoj poljoprivrednoj proizvodnji, posebno zbog održavanja ekološke ravnoteže i bioraznolikosti, s obzirom na to da 84 % biljnih vrsta i 76 % proizvodnje hrane u Europi ovisi o oprašivanju koje obavljaju domaće i divlje pčele.

Programom „Školski medni dan s hrvatskih pčelinjaka za 2026. godinu“ (u daljnjem tekstu: Program) educirat će se djeca i njihovi roditelji o važnosti konzumiranja meda i njegovog uključivanja u prehranu uz istovremenu promociju meda proizvedenoga na hrvatskim pčelinjacima, a što će pridonijeti i boljem tržišnom pozicioniranju hrvatskih pčelara. Program će se provoditi u prvim razredima osnovnih škola. 

Ovim Programom predviđena je i promocija hrvatskog pčelarstva. Med koji će se dodijeliti učenicima prvih razreda osnovnih škola bit će označen nacionalnim znakom kvalitete „Dokazana kvaliteta“ Hrvatska i/ili europskim ili nacionalnim znakom kvalitete za zaštićenu oznaku izvornosti i/ili znakom Med hrvatskih pčelinjaka (u daljnjem tekstu: Oznaka) i zapakiran u staklenku za med volumena 370 ml (nacionalna ili konvencionalna staklenka – u daljnjem tekstu: Staklenka). Na ovaj način šalje se poruka potrošačima o domaćem podrijetlu meda koji je označen jednom od prepoznatljivih Oznaka. 

[bookmark: _Toc504641102]Školski medni dan s hrvatskih pčelinjaka održan je prvi put 7. prosinca 2018. i izazvao je veliki interes javnosti te veliko zadovoljstvo svih koji su sudjelovali u Programu, a posebno učenika prvih razreda osnovnih škola. Tijekom osam godina održavanja u Programu je sudjelovalo ukupno 860 osnovnih škola s ukupno 278.616 učenika prvih razreda te svake godine sudjeluje prosječno 192 pčelara. 


[bookmark: _Toc93397287]2. PRAVNA OSNOVA

Pravni temelj za donošenje Programa je članak 46.a stavak 2. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.).


[bookmark: _Toc93397288]3. RAZDOBLJE PROVEDBE PROGRAMA

[bookmark: _Toc93397289]Program se provodi u 2026. godini.


4. CILJEVI PROGRAMA 

Provedbom Programa očekuje se postizanje sljedećih ciljeva:

· educiranje i podizanje svijesti djece o važnosti meda kao sastavnog dijela prehrane kao i pčelarstva za sveukupnu poljoprivrednu proizvodnju i bioraznolikost

· promidžba meda proizvedenog na hrvatskim pčelinjacima koji se pakira u Staklenku.

[bookmark: _Toc504641105]U cilju podizanja razine znanja o važnosti meda kao sastavnog dijela prehrane i nutritivnim vrijednostima meda te educiranja učenika o važnosti pčelarstva za sveukupnu poljoprivrednu proizvodnju i bioraznolikost, Ministarstvo poljoprivrede, šumarstva i ribarstva (u daljnjem tekstu: Ministarstvo) će u suradnji s Hrvatskom agencijom za poljoprivredu i hranu te Hrvatskim pčelarskim savezom provoditi aktivnosti informiranja učenika i roditelja koristeći se raspoloživim sredstvima informiranja (tiskani mediji, elektronički mediji), zatim različitim informativnim materijalima sa znakom Školski medni dan s hrvatskih pčelinjaka. Uz navedeno, škole će u suradnji s pčelarskim udrugama organizirati i druga edukativna događanja na kojima će se učenici pobliže upoznati o važnosti pčelarstva za sveukupnu poljoprivredu i bioraznolikost na zemlji. Nadalje, uz Staklenku meda, učenicima prvih razreda bit će podijeljena edukativna slikovnica o pčelarstvu prilagođena uzrastu učenika prvih razreda kao početna osnova za upoznavanje pčelarstva.

Uzimajući u obzir da konzumacija meda kod djece može izazvati alergijsku reakciju te da pojedina djeca boluju od šećerne bolesti, nužno je upoznati roditelje, učitelje i djecu o potencijalnim rizicima, a prije same upotrebe meda kao namirnice u prehrani djece bitno je posavjetovati se s pedijatrom, nadležnim školskim liječnikom i/ili obiteljskim liječnikom. Stoga je obveza učitelja koji će podijeliti med, upoznati roditelje i djecu o navedenim rizicima.


[bookmark: _Toc93397290]5. MJERE U PROVEDBI PROGRAMA

Školski medni dan s hrvatskih pčelinjaka za 2026. godinu organizira se u prvim razredima osnovnih škola u Republici Hrvatskoj u školskoj godini 2026./2027. 7. prosinca 2026. na dan obilježavanja Sv. Ambrozija, zaštitnika pčela i pčelara. 

Med prihvatljiv za podjelu učenicima u okviru Programa je proizvod:

· proizveden u objektima za primarnu proizvodnju pčelinjih proizvoda upisanim u Upisnik registriranih objekata u poslovanju s hranom životinjskog podrijetla koji vodi Ministarstvo

· zapakiran u Staklenku volumena 370 ml

· označen u skladu s propisima koji se odnose na med

· analiziran minimalno na sljedeće parametre: količina vode, električna vodljivost, hidroskimetilfurfural, melisopalinološka analiza i senzorska analiza

· označen Oznakom.

Programom se financira:

· nabava meda za raspodjelu učenicima prvih razreda osnovnih škola u Republici Hrvatskoj u iznosu od 5,00 eura (bez PDV-a) po staklenci volumena 370 ml. PDV je prihvatljiv trošak

· izrada i distribucija priručnih i edukativnih materijala opće vidljivosti sa znakom Školski medni dan s hrvatskih pčelinjaka.


[bookmark: _Toc93397291]6. KORISNICI

Prihvatljivi korisnici Programa su osnivači školskih ustanova koji se prijave na Javni poziv i koje odlukom odobri Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja). 


[bookmark: _Toc93397292][bookmark: _Toc504641113]7. PRORAČUN ZA PROVEDBU PROGRAMA

Za provedbu Programa osigurana su sredstva u iznosu od 251.073,00 eura u Državnom proračunu Republike Hrvatske za 2026. godinu, unutar proračunske glave 06005 Ministarstvo poljoprivrede, šumarstva i ribarstva.

Sredstva za provedbu Programa utrošit će se kako slijedi:

· 188.201,00 eura za nabavu meda zapakiranog u Staklenku, koje će isplatiti Agencija za plaćanja osnivačima školskih ustanova

· [bookmark: _Hlk93397035]62.872,00 eura za izradu i distribuciju različitih priručnih i edukativnih materijala opće vidljivosti sa znakom Školski medni dan s hrvatskih pčelinjaka uključujući slikovnicu edukativnog karaktera o pčelarstvu prilagođenu njihovoj dobi. Trošak izrade i distribucije priručnih materijala isplatit će Ministarstvo.
[bookmark: _Toc93397293]

8. PROVEDBA PROGRAMA

Provedba Programa propisat će se Pravilnikom, a provodit će ga Agencija za plaćanja i Ministarstvo.

